РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/90-14

25. август 2014. године

Б е о г р а д

**З А П И С Н И К**

**СА ЧЕТВРТЕ СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 27. МАЈА 2014. ГОДИНЕ**

 Седница је почела у 12 часова.

 Седницом је председавао председник Одбора Мехо Омеровић.

 Седници су присуствовали: Љиљана Малушић, Биљана Илић Стошић, Миланка Јевтовић Вукојичић, Слободан Перић, Владица Димитров, Љибушка Лакатош, Стефана Миладиновић, Вера Пауновић, Биљана Хасановић Кораћ и Елвира Ковач, чланови Одбора.

 Седници нису присуствовали чланови Одбора: Љубица Мрдаковић Тодоровић, Сузана Шарац, Миодраг Линта, Аида Ћоровић,Олена Папуга и Сулејман Угљанин.

 Седници су присуствовали заменици чланова Одбора: Оливера Пауљескић и Ненад Митровић, као и народни посланик Невена Стојановић.

 Испред предлагача седници је присуствовала Марија Стајић Радивојша, саветник у Одсеку за људска права и заштиту животне средине Министарства спољних послова.

 Председник Одбора је констатовао да су испуњени услови за рад и одлучивање, те је предложио следећи

Д н е в н и р е д :

1. Разматрање Предлога закона о потврђивању Амандмана на члан 20. став 1. Конвенције о елиминисању свих облика дискриминације жена, који је поднела Влада (број 011-1617/14 од 20. маја 2014. године);
2. Разно.

 Чланови Одбора су **једногласно** ПРИХВАТИЛИ предложени Дневни ред.

 **ПРВА ТАЧКА:** Разматрање Предлога закона о потврђивању Амандмана на члан 20. став 1. Конвенције о елиминисању свих облика дискриминације жена, који је поднела Влада (број 011-1617/14 од 20. маја 2014. године)

 **Председник Одбора** је истакао да се Амандман који разматра Одбор и о коме ће се водити расправа на седници Народне скупштине односи на динамику заседања Комитета за елиминисање дискриминације жена. Подсетио је да је овај Комитет установљен самом Конвенцијом која је усвојена 1979. године и да је надлежан да разматра извештаје о спровођењу Конвенције од стране држава које су је ратификовале. Истакао је да према важећем тексту Конвенције, Комитет заседа једном годишње у трајању од највише 15 дана, што се показало као недовољно време да би се обавили сви послови који су у надлежности овог Комитета. Због тога се овим амандманом трајање тог заседања другачије одређује, тј. предвиђено је да ће трајање годишњег заседања бити одређено на самом састанку држава чланица Конвенције што затим одобрава Генерална скупштина Уједињених нација. Надаље, подсетио је да је Амандман потврђен 1995. године од стране Генералне скупштине Уједињених нација, али да још није ступио на снагу пошто је потребно да га потврде две трећине држава које су уговорнице Конвенције. Навео је да због тога Комитет у својим коментарима на извештај Србије о спровођењу Конвенције увек наводи да подстиче државу да у најкраћем могућем року прихвати измену члана 20. став 1. ове Конвенције, те да је овај коментар достављен 2007. у извештају, али и у извештају из 2012. године. Због тога сматра да је ово прави тренутак да Народна скупштина ратификује, односно усвоји овакав амандман.

 **Марија Стајић Радивојша,** саветник у Одсеку за људска права и заштиту животне средине Министарства спољних пословa је подсетила да је од 68 земаља које су већ прихватиле овај амандман, 21. чланица ЕУ те да је овај Предлог закона већ био у процедури, да је он повучен и да се сада, након установљавања нове Владе, предлаже да буде поново разматран и усвојен.

 Након разматрања, чланови Одбора су **једногласно** ОДЛУЧИЛИ да предложе Народној скупштини да прихвати Предлог закона о потврђивању Амандмана на члан 20. став 1. Конвенције о елиминисању свих облика дискриминације жена.

 Одбор је у складу са чланом 156. став3. Пословника Народне скупштине поднео Народној скупштини извештај.

 **ДРУГА ТАЧКА:** Разно

 У оквиру ове тачке председник Одбора је упознао чланове Одбора са активностима и радом Одбора у наредном периоду, као и да ће једна од првих седница ванредног заседања Народне Скупштине бити разматрање извештаја независних државних органа. У том смислу, обавестио је да ће у наредна три дана, бити одржане седнице Одбора на којима би били разматрани Редовни годишњи извештаји за 2013. годину Повереника за заштиту равноправности, Повереника за информације од јавног значаја и заштиту података о личности и Заштитника грађана. Подсетио је на значај тих извештаја које би Одбор разматрао, усвојио закључке и упутио их Народној скупштини на разматрање и усвајање.

 Седница је закључена у 12.15 часова.

**СЕКРЕТАР ОДБОРА ПРЕДСЕДНИК ОДБОРА**

 **Рајка Вукомановић Мехо Омеровић**